
JEGYZŐKÖNYV

Készült: Nagycenk Nagyközség Önkormányzatának Képviselő-testülete 2010. március 31. napján megtartott rendkívüli üléséről.

Jelen vannak: 
Ivánkovics Ottó polgármester

Barasits László képviselő

Bugledich Attila képviselő




Fekete Árpád képviselő




Horváth János képviselő

Horváth Rezső képviselő

Lex Ernő képviselő

Filátz Józsefné jegyző

Napirend:

Zárt ülés:

1. Új munkaszerződések megkötésének szükségessége

    Előterjesztő: Filátz Józsefné jegyző

2.  Egy nagycenki  vállalkozó iparűzési adóval kapcsolatos kérelme

Előterjesztő: Filátz Józsefné jegyző

Rendes testületi ülés keretei között:

1. A volt Laktanya értékesítésének lehetősége
Előterjesztő: Ivánkovics Ottó polgármester

2. 
Vállalkozói és építési telkek eladási árának meghatározás a forgalmi értékbecslés alapján
Előterjesztő: Ivánkovics Ottó polgármester

3. Sportegyesület beszámolója

Előterjesztő: Ivánkovics Ottó polgármester

4. 
Pádár László ajánlata  rendezvényszervezéssel kapcsolatban

Előterjesztő: Ivánkovics Ottó polgármester

5. Gyepmesteri szolgáltatás igénybevétele

Előterjesztő: Filátz Józsefné jegyző

6. Illegális szeméttelep megbízási szerződésének vizsgálata összefoglaló

Előterjesztő: Filátz Józsefné jegyző

7. Lakossági panasz vizsgálata a Dózsa körúti kamionos közlekedés kapcsán

Előterjesztő: Ivánkovics Ottó polgármester

8. Egyebek:

- Marton Ferenc címer használat iránti kérelme

- Nagycenki Iparoskör címer használat iránti kérelme

· Rászorulók részére biztosított fanyesési lehetőség

· AGRIPRIV Kft-vel folytatott tárgyalások

· KMB iroda

· Halastó tájékoztatás kérése

· Cenki híradó szerkesztési problémái

· EU Charta rendezvényére lehetséges delegált tagok kiválasztása 

· Horváth&Lukács Lovas klub   támogatási iránti kérelme 

Ivánkovics Ottó: A testületi ülést megnyitom, megállapítom, hogy hét képviselő jelen van, tehát határozatképesek vagyunk. Csorba János és Ragats Péter jelezte, hogy nem tud részt venni a testületi ülésen, Füzi Ernőről nincs információm. Az előterjesztéseket nagy részben írásban megkapták a képviselő urak, a többi pedig most került kiosztásra. A napirendi pontok megszavazásánál a Sportegyesület beszámolóját most is szeretném levenni napirendi pontról, idő hiányában ez nem lett elkészítve. 

Továbbá vannak egyéb aktuális kérdések. Pl. az Inter IMG Kft-vel kötendő megállapodási szerződés, a Nemzeti Vágta előselejtezője kapcsán kell egy határozatot hoznunk, rövid tájékoztatót szeretnék adni az Ikva Parti Mulatságok kérdésköréről, a mai napon az Agriprív Zrt képviselőivel történt megbeszélésről, Zubrits József közterületi gondnok felmondása került beadásra írásban, Vízállói út kapcsán nem tudom, van-e előrelépés, Gyár utcai járdaépítésre kértem és kaptam egy kivitelezői árajánlatot, továbbá kérésemre Kölly József adós kollégánk készített egy kimutatást a 2009. évi illetve 2010. I. negyedévi adóbevételekről. 

A többi napirendi pont az, amelyet most már többedszerre sem tárgyaltunk át az időközben fellépet határozatképtelenségek miatt. 

Szeretném megkérdezni van-e javaslat, észrevétel a napirendi pontokkal kapcsolatosan? 

Bugledich Attila: Szeretném, ha a zárt ülés a napirend végére kerülne. 

Ivánkovics Ottó: Köszönöm. Tehát a zárt ülés a napirend végére kerül a 3. pont pedig levételre kerül. A többi általam felsorolt pedig az egyebek kategóriába. Aki egyetért a napirendi pontokkal, kérem kézfeltartással jelezze.

Döntéshozatal: 7 igen szavazattal, ellenszavazat és tartózkodás nélkül

1. A volt Laktanya értékesítésének lehetősége

Ivánkovics Ottó: A Nemzeti Vagyonkezelő Zrt e-mailen válaszolt, hogy elfogadja az értékbecslői árajánlatot, és egyben kéri, hogy határozza meg a Képviselő-testület, hogy milyen célra szeretnénk ezt hasznosítani. A Költségvetési és Gazdálkodási Bizottság tárgyalta, át is adom elnök úrnak a szót. 

Horváth Rezső: A Gazdasági Bizottság az előterjesztés alapján az V. változatot javasolja elfogadásra, azzal a hozzáfűzéssel, hogy az első bekezdésből vegyük ki a kizárólag új szociális bérlakásokat építünk mondatot, és kerüljön bele, hogy a laktanya értékesítéséből befolyt teljes vételárat szeretnénk felhasználni. Ezzel a kiegészítéssel a Gazdasági Bizottság az V. pontot javasolja elfogadásra. 

Ivánkovics Ottó: Aki ezekkel a módosításokkal elfogadja az V. javaslatot, kérem kézfeltartással jelezze.

Döntéshozatal: 7 igen szavazattal, ellenszavazat és tartózkodás nélkül

47/2010. (III.31.) Kt. határozat

Nagycenk Nagyközség Önkormányzatának Képviselő-testülete akként határoz, hogy az ingatlant értékesíteni kívánja – minimum az ingatlanra készített forgalmi értékbecslésben meghatározott értéken, s az értékesítés során keletkezett teljes bevételből egy másik – az Önkormányzat tulajdonát képező - ingatlanon szociális bérlakásokat épít, újít fel. 

Felelős: Ivánkovics Ottó polgármester

Határidő: azonnal

2. 
Vállalkozói és építési telkek eladási árának meghatározás a forgalmi értékbecslés alapján
Ivánkovics Ottó: Az építési telkeknek nevezett közművesített területek elmúlt hónapokban tapasztalt fejleményei nem mutatnak jó irányba, hiszen egyetlen egy konkrét értékesítés sem valósult meg. Lehet, hogy éppen a válság miatt, de lehet amiatt is, hogy túl magas az ára a területeknek. Másrészt nincs válasz arra a kérdésre, hogy mi lesz ezeknek a területeknek a közművesítésével. 

Horváth Rezső: A Költségvetési és Gazdálkodási Bizottság tárgyalta már a 2009-es évben is, és most is. Az építési telkekre a 2000 Ft+Áfás árat javasolja a bizottság, az ipari park területén tól-ig határt, 500 Ft - 1500 Ft/m2 + Áfás árat javasol, ez függvénye annak, hogy mekkora területet kíván megvásárolni a vevő, és hány főt szeretne foglalkoztatni. Ez tárgyalási alap, minél nagyobb területet vásárol a vevő, annál kedvezményesebben tudja megvásárolni. A bizottság javasolja, ha komoly vevő jelentkezik az ipari területre, egy 5 fős eseti bizottság létrehozását javasolja, melynek három tagja a gazdasági bizottság belsős tagja. 

Ivánkovics Ottó: A bizottság felé lenne egy kérdésem, mi a célja a Gazdasági Bizottságnak azzal, hogy a plafont kívánja megadni az elmúlt félév eredménytelen próbálkozásai tükrében? 

A vállalkozói területek vonatkozásában javaslatot várnék az 5 fő eseti bizottsági tag személyére. 

Horváth Rezső: Barasits László, Lex Ernő, Kecskés Zoltán, Horváth Rezső, Csorba János. Olyan a munkakörük, hogy az 5 főből 3 fő itt tud lenni. 

Ivánkovics Ottó: Én csak arra kívánnám felhívni a figyelmet, hogy az eseti bizottság tudjon alkalmazkodni a leendő érdeklődő, leendő vevő tárgyalási időpontjához. Van arról tudomása az elnök úrnak, hogy mind az öten elfogadják a jelölést? 

Horváth Rezső: 4 főről igen, Csorba Jánossal nem beszéltem. Úgy is fogalmazhatnék, hogy a 10 képviselőből 3 legyen jelen a tárgyalásnál. 

Telefonon történt megkérdezés alapján Csorba János képviselő is vállalja az eseti bizottsági tagságot. 

Ivánkovics Ottó: A közművesítések vonatkozásában mi a bizottság álláspontja?

Horváth Rezső: Ami pénz telekértékesítésből befolyik, azt vissza kell forgatni a közművesítésre. 

Bugledich Attila: Azt szeretném javasolni, hogy azok az első vevők, akik vállalják a közművesítés költségét, adjuk oda a területet bekerülési áron. 

Ivánkovics Ottó: Megfontolásra érdemesnek tartom Bugledich Attila tanácsnok úr javaslatát, annak a tükrében, hogy fel kívánjuk-e pezsdíteni a vállalkozói, illetve építési kedvet. Az 1500 Ft/m2 árat továbbra is sokallom. 

Lex Ernő: Azt javaslom, hogy lakóterületek esetében legyen az ár bruttó 2000 Ft, viszont az ipari területnél legyen 500-1200 Ft/m2. Az első két vásárló bekerülési áron történő vásárlásával egyetértek.  

Barasits László: Én nem javaslom, én az eredetit javaslom, 2010. június 30-ig, és majd utána meglátjuk. 

Ivánkovics Ottó: Van-e más javaslat észrevétel? 

Horváth Rezső: Én el tudom fogadni a 2000 Ft-os bruttó árat, de akkor a közművek a vevő költsége legyen, el tudom fogadni az ipari parknál is az 500-1200 Ft közötti árat, ez már tárgyalási alap. 

Ivánkovics Ottó: A közművesítésekkel kapcsolatban mit mondhatunk a vevőnek, 2 éven belül garantáljuk, hogy lesz közmű, vagy csak azt garantáljuk, hogy a közműépítő társulás megindul? Az, hogy ilyen sokat tárgyaltuk ezt a kérdést, azt is jelzi, hogy nagyon összetett és bonyolult. Úgy gondolom, ha le tudunk tenni egy ütemtervet a vásárló elé, hogy az aláírástól számított 2 éven belül garantálja a Képviselő-testület, hogy közművek lesznek az adott utcában, tehát el tud kezdeni építkezni. 

Bugledich Attila: Én továbbra is azt támogatom, hogy az első két vásárló, aki vállalja a közművesítés költségét, kapja meg a telket bekerülési áron, valamint támogatom az 500-1200 Ft között árat, ez legyen tárgyalási alap. Azt javasolnám, döntsünk a vállalkozói terület kapcsán. 

Ivánkovics Ottó: Aki egyetért az eseti bizottság személyeivel, kérem kézfeltartással jelezze.

Döntéshozatal: 7 igen szavazattal, ellenszavazat és tartózkodás nélkül

48/2010. (III.31.) Kt. határozat

Nagycenk Nagyközség Önkormányzatának Képviselő-testülete akként határoz, hogy a vállalkozói területen értékesítendő területek esetében az ár tárgyalások lefolytatására 5 fős eseti bizottság életre hívását tartja szükségesnek. Az eseti bizottság tagjaiként 

Barasits László képviselő
Csorba János képviselő

Horváth Rezső képviselő

Lex Ernő képviselő

Kecskés Zoltán KGB bizottság külső tagja 

nevesíti, választja meg.

Felelős: Ivánkovics Ottó polgármester

Határidő: azonnal

Ivánkovics Ottó: A vállalkozói területek vonatkozásában: A vállalkozói területek vételárát 500-1200 Ft + Áfa áron határozzuk meg, mint tárgyalási alap, a megvásárolni szándékozott terület nagysága, illetve egyéb hozadékok függvényében. Emellett az első két vásárló, ha a terület közművesítését vállalja, 250 Ft-os bruttó vételáron vásárolhatja meg a területet. 

Bugledich Attila: Mint lehetőség javaslom, hogy bekerülési áron, ha az önkormányzatnak az nem hátrányos, kivitelezhető. 

Döntéshozatal: 6 igen szavazattal, ellenszavazat nélkül, 1 tartózkodás mellett
49/2010. (III.31.) Kt. határozat

Nagycenk Nagyközség Önkormányzatának Képviselő-testülete az iparterületen kialakított gazdasági terület árát akként kívánja meghatározni, hogy az ár kialakítás függvénye legyen a terület nagyságának, a vállalkozás által foglalkoztatandó emberek számának, a letelepülő vállalkozás nagyságának. Az árat a Képviselő-testület által megválasztott eseti bizottság fogja kialakítani. Tárgyalási alapként 500-1200 Ft + Áfa árat határoz meg közművesítés nélkül.

Az ár az első két vevő esetében további alku tárgyát képezheti.

Határidő: folyamatos

Felelős: Ivánkovics Ottó polgármester

              Filátz Józsefné jegyző

Ivánkovics Ottó: Aki  a bruttó 2500 Ft-al egyetért az építési területek vonatkozásában, kérem kézfeltartással jelezze.

Döntéshozatal: 1 igen szavazattal, 1 ellenszavazattal, 5 tartózkodás mellett

50/A/2010. (III.31.) Kt. határozat

Nagycenk Nagyközség Önkormányzatának Képviselő-testülete a bruttó 2000 Ft-os árat az építési telkek vonatkozásában nem fogadja el.

Ivánkovics Ottó: A bruttó 2000 Ft-al aki egyetért az építési területek vonatkozásában visszavonásig, kérem jelezze. 

Döntéshozatal: 6 igen szavazattal, ellenszavazat nélkül, 1 tartózkodás mellett

50/B/2010. (III.31.) Kt. határozat

Nagycenk Nagyközség Önkormányzatának Képviselő-testülete az építési területek vonatkozásában -  visszavonásig - a bruttó 2000 Ft/m2 árat fogadja el.

Határidő: folyamatos

Felelős: Ivánkovics Ottó polgármester

             Filátz Józsefné jegyző

Ivánkovics Ottó: A Nemzeti Vágta Nagycenki futamával kapcsolatban arról kellett volna döntenünk, hogy mi átadjuk Anday-Greese Mariettának a jogosultságot, hogy az Inter IMG Kft kössön szerződést a Nemzeti Kulturális alappal is. Ezzel az önkormányzatunk tehermentesítődik, másrészt a 4 millió Ft Nagycenken kerül felhasználásra. Sajnos nem tudunk dönteni, viszont így jelentősen megnő a veszélye, hogy elveszítjük ezt a 4 millió Ft-ot. 

Nem tudunk mást csinálni, mint aláírjuk a szerződést, és utólag ad a testület felhatalmazást. 

Lex Ernő: A mi részünkről támogatjuk a szerződés aláírását. 

Filátz Józsefné: Én azt javaslom, a testület hozzon egy olyan határozatot, vagy vegye tudomásul, hogy ezt a támogatást az önkormányzat nevesíteni kívánja, és át kívánja adni az Inter IMG Kft-nek. 

Horváth János: Én egy feltételt szabnék hozzá. Mi fizettük a tribün felújítását, ami majdnem fél millió Ft, azt nekünk prezentálják vissza. 

Lex Ernő: Nem feltételként szabva, hanem azt a határozatot vissza kellene vonni. 

Filátz Józsefné: Az a 450 ezer Ft hozadékkal vissza fog jönni az önkormányzatnak. 

Bugledich Attila: Én nem javaslom, hogy azt kérjük vissza. Én úgy gondoltam, ezt nem csak a Nemzeti Vágtára adjuk. Ez nekünk érdekünk, hogy normálisan nézzen ki. Ez egy maradandó érték. 

Ivánkovics Ottó: Mi erről tájékoztattuk hivatalos levélben az MGSZH-t, a Méntelep üzemeltetőjét, ők 1,7-1,8 millió Ft-al szintén hozzájárulnak a lelátó felújításához. Valamint hozzájárulnak, hogy a pályát lehessen használni a verseny idejére. 

Bugledich Attila: Javaslom, hogy amit a jegyző asszony mondott, fogadjuk el. 

Ivánkovics Ottó: Aki a jegyző asszony javaslatát elfogadja, kérem jelezze kézfeltartással. 

Döntéshozatal: 7 igen szavazattal, ellenszavazat és tartózkodás nélkül

51/2010. (III.31.) Kt .határozat

Nagycenk Nagyközség Önkormányzatának Képviselő-testülete akként határoz, hogy az önkormányzat által pályázati úton a Nemzeti Vágta nagycenki előfutama megrendezésére elnyert 4 millió Ft felhasználására az Inter IMG Kft kössön szerződést a Nemzeti Kulturális Alappal.

Határidő: azonnal

Felelős: Ivánkovics Ottó polgármester

             Filátz Józsefné jegyző

Horváth Rezső és Bugledich Attila képviselők távoztak. Jelen lévő képviselők száma 5 fő. A testület határozatképtelenné vált. 

Lex Ernő: Az eseménysorozat levezető elnökének Hüse Gabriella iskolaigazgató asszonyt javaslom. 

Ivánkovics Ottó: Köszönöm. 

Ki lett osztva az a pályázat, amivel az Ikva parti mulatságok megszervezésére az idei évben is szeretnénk a Világörökség Egyesülethez pályázni. Ez 200 e Ft-os összeg, ami ahhoz kell, hogy az eseményt megfelelő színvonalon lehessen lebonyolítani. A május 15-i programsorozat szervesen kacsolódik a május 16-i Vágta rendezvényhez. Itt majd utólagos jóváhagyását kérjük a Képviselő-testületnek, a tavalyi szisztéma szerint. Kértünk az Ikva parti mulatságra tavaszra, és kértünk őszre, a szüreti felvonulásra is az évente befizetésre kerülő tagdíjunk arányában. 

Tájékoztatom a Képviselő-testületet, hogy Zubrits József benyújtotta felmondását április 30-val. 

A Cenki Híradó a mai napon leszállításra került az önkormányzathoz. Sajnálattal tapasztaltam, hogy az előzetes egyeztetés csak félig sikerült a szerkesztővel. Fontos lenne, ha egy olyan lapról van szó, ami közpénzekből finanszírozódik. Az elektronikus verziót 2 órával előtte kaptam meg, hogy behozták a kinyomtatott példányokat, még a kefelenyomatot is csak a mai napon küldte meg a szerkesztő. Azért érzem nagyon szomorúnak, mert az őszi önkormányzati választások közeledtével mindenkinek az lenne a szerencsés, hogy a közpénzből fizetett lap teljes egészében egyenlő feltételeket teremtsen.

Köszönöm szépen, a testületi ülést a testület határozatképtelensége miatt bezárom.

Jegyzőkönyv lezárva.

Kmf.


Filátz Józsefné
Ivánkovics Ottó


jegyző
polgármester

Készült: 2010. március 31-i Képviselő-testületi ülésen.


